CELEX: 32015R1076
Language: mt
Date: 2015-04-28 00:00:00
Title: Regolament ta' Delega tal-Kummissjoni (UE) 2015/1076 tat-28 ta' April 2015 li, skont ir-Regolament (UE) Nru 1303/2013 tal-Parlament Ewropew u tal-Kunsill, jistabbilixxi regoli addizzjonali dwar is-sostituzzjoni ta' benefiċjarju u dwar ir-responsabbiltajiet relatati, u rekwiżiti minimi li għandhom jiġu inklużi fi ftehimiet ta' Sħubija Pubblika Privata ffinanzjati mill-Fondi Strutturali u ta' Investiment Ewropej

4.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 175/1
            
         REGOLAMENT TA' DELEGA TAL-KUMMISSJONI (UE) 2015/1076
   tat-28 ta' April 2015
   li, skont ir-Regolament (UE) Nru 1303/2013 tal-Parlament Ewropew u tal-Kunsill, jistabbilixxi regoli addizzjonali dwar is-sostituzzjoni ta' benefiċjarju u dwar ir-responsabbiltajiet relatati, u rekwiżiti minimi li għandhom jiġu inklużi fi ftehimiet ta' Sħubija Pubblika Privata ffinanzjati mill-Fondi Strutturali u ta' Investiment Ewropej
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (1), u b'mod partikolari l-Artikoli 63(4) u 64(4) tiegħu,
   Billi:
   
               (1)
            
            
               L-Artikolu 63(1) tar-Regolament (UE) Nru 1303/2013 jistipula li f'dak li għandu x'jaqsam mal-operazzjoni ta' Sħubija Pubblika Privata (“PPP — Public Private Partnership”), benefiċjarju jista' jkun korp irregolat mil-liġi privata ta' Stat Membru (“sieħeb privat”). F'konformità mal-Artikolu 63(3) tar-Regolament (UE) Nru 1303/2013, is-sieħeb privat magħżul biex jimplimenta l-operazzjoni jista' jiġi sostitwit bħala benefiċjarju waqt l-implimentazzjoni fejn dan ikun meħtieġ skont il-patti u l-kondizzjonijiet tal-PPP jew tal-ftehim ta' finanzjament sottostanti bejn is-sieħeb privat u l-istituzzjoni finanzjarja li tikkofinanzja l-operazzjoni.
            
         
               (2)
            
            
               Sabiex ikun speċifikat sett komplut ta' obbligi tas-sħab f'operazzjoni ta' PPP, huwa meħtieġ li jiġu stabbiliti regoli addizzjonali dwar is-sostituzzjoni tal-benefiċjarju u dwar ir-responsabbiltajiet relatati.
            
         
               (3)
            
            
               Fil-każ ta' sostituzzjoni ta' benefiċjarju f'operazzjoni PPP iffinanzjata mill-Fondi Strutturali u ta' Investiment Ewropej, huwa meħtieġ li jiġi żgurat li wara s-sostituzzjoni, is-sieħeb jew il-korp il-ġdid jipprovdi mill-anqas l-istess servizz, u skont l-istess standards ta' kwalità minima, li kienu meħtieġa mill-kuntratt inizjali tal-PPP.
            
         
               (4)
            
            
               Għal operazzjoni PPP fejn il-korp tal-liġi pubblika ikun il-benefiċjarju tal-għotja, l-Artikolu 64(1) tar-Regolament (UE) Nru 1303/2013 jistabbilixxi l-kondizzjonijiet li skonthom xi nefqa mġarrba u mħallsa minn sieħeb privat tkun tista' tiġi kkunsidrata bħala mġarrba u mħallsa mill-benefiċjarju. L-Artikolu 64(2) ta' dan ir-Regolament jeżiġi li l-ħlas fir-rigward ta' tali nefqa jsir f'kont miżmum minn terzi f'isem il-benefiċjarju.
            
         
               (5)
            
            
               Huwa neċessarju li jkunu stabbiliti r-rekwiżiti minimi li għandhom jiġu inklużi fi ftehimiet PPP li huma neċessarji għall-applikazzjoni tal-Artikolu 64(1) tar-Regolament (UE) Nru 1303/2013, inklużi dispożizzjonijiet relatati mat-tmiem tal-ftehim PPP u bil-għan li jiġi żgurat rekord adegwat tal-awditjar.
            
         ADOTTAT DAN IR-REGOLAMENT:
   KAPITOLU I
   
      
         Regoli dwar is-sostituzzjoni ta' benefiċjarju f'operazzjonijiet ta' PPP iffinanzjati mill-Fondi Strutturali u ta' Investiment Ewropej
      
   
   (Artikolu 63(4) tar-Regolament (UE) Nru 1303/2013)
   Artikolu 1
   Kondizzjonijiet addizzjonali dwar is-sostituzzjoni tas-sieħeb privat
   Is-sostituzzjoni tas-sieħeb privat jew tal-korp irregolat bil-liġi pubblika msemmija fl-Artikolu 63(3) tar-Regolament (UE) Nru 1303/2013 (“sieħeb jew korp”) ikunu konformi mal-kondizzjonijiet addizzjonali li ġejjin:
   
               (a)
            
            
               is-sieħeb jew il-korp ikun jista' tal-inqas jagħti s-servizz, inkluż mill-inqas l-istandards minimi ta' kwalità, determinati fil-kuntratt ta' Sħubija Pubblika Privata (“PPP”);
            
         
               (b)
            
            
               is-sieħeb jew korp ikun qabel li jieħu f'idejh id-drittijiet u r-responsabbiltajiet ta' benefiċjarju f'dak li għandu x'jaqsam mal-appoġġ għal operazzjonijiet PPP mid-data li fiha l-awtorità maniġerjali tiġi nnotifikata bil-proposta ta' sostituzzjoni.
            
         Artikolu 2
   Proposta li jiġi sostitut sieħeb privat
   1.   Is-sieħeb jew il-korp jibgħat il-proposta għas-sostituzzjoni tas-sieħeb privat bħala benefiċjarju lill-awtorità maniġerjali fi żmien xahar mid-data tad-deċiżjoni li jkun sostitwit is-sieħeb privat.
   2.   Il-proposta msemmija fil-paragrafu 1 ikun fiha dawn li ġejjin:
   
               (a)
            
            
               il-patti u l-kondizzjonijiet tal-PPP jew il-ftehim ta' finanzjament bejn is-sieħeb privat u l-istituzzjoni finanzjarja li tikkofinanzja l-operazzjoni li tkun teħtieġ sostituzzjoni;
            
         
               (b)
            
            
               evidenza dwar l-issodisfar mis-sieħeb jew il-korp tal-kondizzjonijiet stabbiliti fl-Artikolu 1 ta' dan ir-Regolament u evidenza li huwa jissodisfa u jieħu fuqu l-obbligi korrispendenti kollha ta' benefiċjarju skont ir-Regolament (UE) Nru 1303/2013;
            
         
               (c)
            
            
               prova li s-sieħeb jew il-korp ikun ġie pprovdut b'kopja tal-ftehim oriġinali ta' appoġġ u kwalunkwe emendi li setgħu saru għal dan il-ftehim.
            
         Artikolu 3
   Konferma ta' sostituzzjoni tas-sieħeb privat
   Fi żmien xahar mill-wasla tal-proposta msemmija fl-Artikolu 2, u sakemm is-sieħeb jew il-korp jissodisfa u jieħu fuqu l-obbligi korrispendenti kollha ta' benefiċjarju skont ir-Regolament (UE) Nru 1303/2013 u jikkonforma mal-kondizzjonijiet stabbiliti fl-Artikolu 1 ta' dan ir-Regolament, l-awtorità maniġerjali għandha:
   
               (a)
            
            
               tirreġistra s-sieħeb jew il-korp bħala l-benefiċjarju mid-data msemmija fl-Artikolu 1(b) ta' dan ir-Regolament;
            
         
               (b)
            
            
               tinforma lis-sieħeb jew il-korp dwar l-ammont ta' appoġġ li jkun għad hemm disponibbli mill-Fondi ESI.
            
         KAPITOLU II
   
      
         Rekwiżiti minimi li għandhom jiġu inklużi fi ftehimiet PPP iffinanzjati mill-Fondi Strutturali u ta' Investiment Ewropej
      
   
   (Artikolu 64(4) tar-Regolament (UE) Nru 1303/2013)
   Artikolu 4
   Kont miżmum minn terzi
   Fir-rigward ta' kont miżmum minn terzi msemmi fl-Artikolu 64(2) tar-Regolament (UE) Nru 1303/2013, il-Ftehim tal-PPP ikun fih ir-rekwiżiti li ġejjin:
   
               (a)
            
            
               fejn xieraq, il-kriterji għall-għażla tal-istituzzjoni finanzjarja fejn għandu jinfetaħ il-kont miżmum minn terzi, inklużi rekwiżiti dwar l-affidabbiltà kreditizja tagħha;
            
         
               (b)
            
            
               il-kondizzjonijiet li skonthom isiru l-ħlasijiet mill-kont miżmum minn terzi;
            
         
               (c)
            
            
               jekk il-korp irregolat bil-liġi pubblika li huwa benefiċjarju jistax juża kont miżmum minn terzi bħala kollateral/sigurtà għat-twettiq tal-obbligi tiegħu jew tas-sieħeb privat skont il-ftehim PPP;
            
         
               (d)
            
            
               l-obbligu għad-detenturi ta' kont miżmum minn terzi biex jgħarraf lill-awtorità maniġerjali, fuq it-talba bil-miktub tagħha, dwar l-ammont ta' fondi fil-kont miżmum minn terzi żborżati, u l-bilanċ tal-kont miżmum minn terzi;
            
         
               (e)
            
            
               regoli dwar kif il-fondi li jibqa' fil-kont miżmum minn terzi jiġi żborżati meta jingħalaq il-kont miżmum minn terzi minħabba terminazzjoni tal-ftehim PPP.
            
         Artikolu 5
   Rapportar u rekord tal-awditjar
   1.   Il-ftehim PPP jinkludi dispożizzjonijiet dwar l-istabbiliment ta' mekkaniżmu ta' rapportar u ta' żamma tad-dokumenti. Dan il-mekkaniżmu jkun fih l-istess obbligi ta' rapportar u ta' żamma tad-dokumenti bħal dawk tal-benefiċjarju li jġarrab u jħallas in-nefqa li tkun eliġibbli skont l-Artikolu 65 tar-Regolament (UE) Nru 1303/2013.
   2.   Il-ftehim PPP jinkludi proċeduri biex jiġi żgurat rekord tal-awditjar adegwat kif stipulat fl-Artikolu 25 tar-Regolament Delegat tal-Kummissjoni (UE) Nru 480/2014 (2). Dawn il-proċeduri, b'mod partikolari, jippermettu r-rikonċiljazzjoni tal-ħlasijiet imġarrba u mħallsa mis-sieħeb privat għall-implimentazzjoni tal-operazzjoni man-nefqa ddikjarata mill-benefiċjarju lill-Awtorità maniġerjali.
   Artikolu 6
   Id-dħul fis-seħħ
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-28 ta' April 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 320.
   
      (2)  Ir-Regolament ta' Delega tal-Kummissjoni (UE) Nru 480/2014 tat-3 ta' Marzu 2014 li jissupplimenta r-Regolament (UE) Nru 1303/2013 tal-Parlament Ewropew u tal-Kunsill li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd (ĠU L 138, 13.5.2014, p. 5).